বিকেল চারটে নাগাদ ঈষৎ বিলাসবহুল এসইউভি’টা বেরলো ভবানীপুরের শাঁখারিপাড়ার গলি থেকে। চালকের পাশের আসনে-বসা গাঢ় সবুজ সিল্কের পাঞ্জাবি আর সাদা পাজামা বলল, ‘‘আমি তো এখনও কোর্টের রায় হাতে পাইনি। কিন্তু তা সত্ত্বেও আমি টিভি দেখে, মহামান্য আদালতের নির্দেশ মেনে আত্মসমর্পণ করতে আদালতে যাচ্ছি।’’
মদন মিত্র বিলক্ষণ জানতেন, হাইকোর্টের লম্বা রায় টাইপ হয়ে, প্রতিলিপি তৈরি করিয়ে আলিপুর আদালতে পৌঁছতে পৌঁছতে বৃহস্পতিবারের বিকেল গড়িয়ে সন্ধ্যা, সন্ধ্যা গড়িয়ে রাত হয়ে যাবে।
শেষপর্যন্ত রাত ১২টা নাগাদ আদালতের নির্দেশে তাঁকে নিয়ে যাওয়া হয় আলিপুর সেন্ট্রাল জেলে। সেখানে তিনি থাকবেন আগামী ৩ ডিসেম্বর পর্যন্ত। বিধায়ক মদনকে প্রথম শ্রেণির বন্দির মর্যাদা দেওয়া হবে। এদিন দুপুরে জামিন খারিজের রায় টিভি’তে শুনেই দ্রুত আদালতে আত্মসমর্পণ করতে রওনা দিয়েছিলেন মদন। যেজন্য তাঁকে অপেক্ষা করতে হল প্রায় সাতঘণ্টা!
ঘটনা হল, কলকাতা হাইকোর্টের ডিভিশন বেঞ্চ কিন্তু তাঁকে রায় হাতে পাওয়ার পর আত্মসমর্পণের নির্দেশ দিয়েছিল। টিভি দেখে নয়। কিন্তু মদন ততক্ষণ বিলম্ব করেননি। কেন করেননি? ঘনিষ্ঠেরা জানাচ্ছেন, আদালতে না-গেলে সিবিআই যদি তাঁকে বাড়িতে এসে গ্রেফতার করে? এমন একটা ‘আশঙ্কা’ নাকি সদ্যপ্রাক্তন মন্ত্রীর ছিল। তার চেয়ে তিনি সিবিআইয়ের সঙ্গে ‘সহযোগিতা’র লাইনে যাওয়াই শ্রেয় মনে করেছেন।
এবং এই পাঁচ অক্ষরের শব্দই ভাবাচ্ছে তৃণমূলকে।
সাড়ম্বরে সিবিআইয়ের সঙ্গে ‘সহযোগিতা’ করার কথা বলেছিলেন দলের বিদ্রোহী সাংসদ মুকুল রায়ও। সিবিআই তাঁকে জেরা করার পরেই মুকুল জানিয়েছিলেন, তিনি কেন্দ্রীয় তদন্তকারী সংস্থার সঙ্গে পুরোপুরি ‘সহযোগিতা’ করার পক্ষপাতী। যতবার তাঁকে তদন্তের স্বার্থে ডাকা হবে, তিনি ততবার যাবেন। পক্ষান্তরে, মদনকে সিবিআই গ্রেফতার করেছিল ‘তদন্তে অসহযোগিতা’ করার জন্য। জেল, হাসপাতাল, জামিন, জামিন খারিজের নাটকের পর মদন দেখা যাচ্ছে, সেই ‘সহযোগিতা’র রাস্তায় হাঁটছেন! যা থেকে তৃণমূলে তাঁর সহকর্মীদের একাংশ মনে করছেন, মদনও শেষমেশ মুকুল হয়ে যাবেন না তো?
এমনিতে মুকুল তাঁর নামের সঙ্গে মদনের নাম জড়াতে মোটেই উৎসাহী নন। মুকুল-ঘনিষ্ঠদের বক্তব্য, ‘‘দাদার সঙ্গে মদন’দার জীবনযাত্রায় অনেক তফাত আছে। দু’জনের রাস্তা কখনও এক হতে পারে না!’’ এ-ও ঠিক যে, মুকুল নতুন দল গড়লে তাতে মদনের ঠাঁই হওয়ার সম্ভাবনা কম। কারণ, মুকুল নিজেকে সারদায় ‘কলঙ্কিত’ বলে মনে করেন না। কিন্তু গ্রেফতার হওয়ায় মদনের গায়ে সেই ‘কাদা’ ইতিমধ্যেই লেগে গিয়েছে। তবে প্রায় একবছর আগে মদনকে সিবিআই গ্রেফতার করার সময় মুকুল তাঁর ঘনিষ্ঠদের বলেছিলেন, প্রকাশ্যে মদন অত মমতা বন্দ্যোপাধ্যায়ের ‘জয়ধ্বনি’ না-দিলেও পারেন। তাতে হিতে-বিপরীত হওয়ার সম্ভাবনা।
তবে আপাতত মমতাই মদনকে ঝেড়ে ফেলেছেন! প্রায় একবছর ধরে যে ইস্তফা তাঁর কাছে রয়েছে (এদিনই আলিপুর আদালতে মদন ‘এবেলা’কে বলেছেন, তিনি ২০১৪’র ডিসেম্বরেই ইস্তফা দিয়েছিলেন। পৃষ্ঠা: ৪), অস্বাভাবিক দ্রুততায় তা গ্রহণ করে মুখ্যমন্ত্রী মমতা দু’টি বিষয় সামনে এনে ফেলেছেন। প্রথমত, যে মুহূর্তে পরোক্ষে হলেও আদালত মদনকে ‘প্রভাবশালী’ বলতে গিয়ে মমতার নাম টেনে এনেছে, সেই মুহূর্তে তিনি মদনের ইস্তফা গ্রহণ করে নিয়েছেন। অথচ, এতদিন কোনও অবস্থাতেই মমতা মদনকে মন্ত্রিত্ব থেকে সরাতে চাননি। যা থেকে স্পষ্ট যে, সারদা-মামলার একটি শাখা-শুনানিতে তাঁর নাম উচ্চারিত হওয়াতেই মুখ্যমন্ত্রী দ্রুত মদনের থেকে সরকারের ‘দূরত্ব’ তৈরির সিদ্ধান্ত নিয়েছেন। দলের এক নেতার কথায়, ‘‘যে অস্বাভাবিক দ্রুততায় সিদ্ধান্ত নেওয়া হল, তাতে কোথাও একটা গোলমাল আছে বলে মনে হচ্ছে।’’
দ্বিতীয়ত, মমতার সিদ্ধান্তে এটাও স্পষ্ট যে, দল এবং প্রশাসন আর মদনের পাশে নেই। মদনকে মন্ত্রী হিসেবে রেখে দিলেও গত একবছরে বিভিন্ন সময়ে তাঁকে একঘরে করা হয়েছে। কিন্তু প্রকাশ্যে এমন অবহেলা এই প্রথম!
প্রসঙ্গত, বুধবার মদনের ইস্তফা গৃহীত হওয়ার পর  এদিনই মদনের জায়গায় অরূপ বিশ্বাসের নাম ক্রীড়ামন্ত্রী হিসেবে উল্লেখ করে সরকারি বিজ্ঞপ্তি জারি হয়েছে। যে সিদ্ধান্ত থেকে স্পষ্ট, অরূপই এখন মমতার কাছে অন্যতম ‘আস্থাভাজন’। পরিবহণ দফতর অবশ্য আপাতত মুখ্যমন্ত্রীর হাতেই থাকছে।

এই সমস্ত অঙ্ক একত্র করেই তৃণমূলের একাংশ ভাবছেন, মদনও মুকুলের মতো বিদ্রোহের পথে যাবেন কি না। এখনও তেমন কোনও সংকেত মদন-শিবিরের তরফে পাওয়া যায়নি। তবে তেমন হলে যে চিন্তার বিষয় আছে, তা জানিয়ে দলের এক প্রথমসারির নেতা এদিন বলেন, ‘‘মুকুল সংগঠক। কিন্তু ওর সঙ্গে অত লোক নেই। মদন একটা হাঁক দিলে এখনও রাস্তায় দশহাজার ছেলে নেমে পড়বে!’’
তা যে খুব অসত্য নয়, তা জানা গিয়েছে এদিনই। মদনের জামিন খারিজের খবর চাউর হওয়া মাত্রই তাঁর বাড়ির সামনে ভিড় করতে থাকেন অনুগামীরা। কেউ চূড়ান্ত হতাশ, কেউ হাইকোর্টের মুণ্ডপাত করতে করতে। বাড়ির সামনে বাড়তি পুলিশও মোতায়েন করা হয়। সেই ভিড়ের মধ্যেই একটি গাড়ি এসে দাঁড়ায়। অনুগামীরাই সংবাদমাধ্যমকে সামলে মদনকে সেই গাড়িতে ঢুকিয়ে দেন। সঙ্গে যান মদনের আইনজীবী ও বড়ছেলে স্বরূপ। স্লোগান ওঠে, ‘মদন মিত্র জিন্দাবাদ’, ‘দাদা তোমার পাশে ছিলাম, পাশে আছি’।
মিনিট পনেরোর মধ্যেই মদন পৌঁছে যান আলিপুর আদালতে। ততক্ষণে আদালত চত্বর পুলিশ পুলিশে ছয়লাপ। সাড়ে ৪টে নাগাদ আদালতকক্ষে ঢুকে চেয়ারে বসেন মদন। পাশে দাঁড়ানো স্বরূপের হাত ধরে বলেন, ‘‘মন খারাপ করিস না!’’  
প্রসঙ্গত, এদিন শুনানির শুরু থেকেই এজলাসে ছিলেন মদনের দুই পুত্র স্বরূপ ও শুভরূপ। বড়ছেলে স্বরূপ সারাক্ষণই বাবার আইনজীবীদের পিছনে দাঁড়িয়ে। রায় ঘোষণা না-হওয়া পর্ষন্ত নড়েননি। কপালে চন্দন ও দইয়ের ফোঁটার সঙ্গেই চিন্তার ভাঁজ। ছোটছেলে শুভরূপ ছিলেন অন্য প্রান্তে। একাই শুনছিলেন শুনানি। রায় ঘোষণা হতেই দুই ভাই চলে আসেন আইনজীবীদের কাছে। কিছুক্ষণ পর বেরিয়ে যান তাঁরা।
স্বরূপ মদনের সঙ্গেই আলিপুর আদালতে গিয়েছিলেন। মদনকে দেখে আদালতকক্ষের ভিতরে ভিড় উপচে পড়ে। অন্যান্য মামলা চলাকালীন অনুগামীরা এসে কান্নাকাটি শুরু করেন। মদনের আইনজীবীরা বিচারককে জানান, হাইকোর্টের নির্দেশ মেনে মদন আত্মসমর্পণ করতে এসেছেন। আইনমান্যকারী নাগরিক হিসেবেই তাঁর ওই সিদ্ধান্ত। বিচারক তাঁদের রায়ের প্রতিলিপি আসা পর্যন্ত অপেক্ষা করতে বলেন। কিন্তু আদালতকক্ষের ভিতরে ভিড় ক্রমশ বাড়তে থাকে। অগত্যা বিচারকের অনুমতি নিয়ে মদন বেরিয়ে এসে বার লাইব্রেরির ঘরে গিয়ে বসেন। সেখানে চা খেয়ে অপেক্ষা করতে থাকেন তিনি।
তখনই নাটকের দ্বিতীয় অঙ্ক শুরু।
পৌনে ৬টা নাগাদ মদনের আইনজীবীরা আদালতে গিয়ে বিচারকের কাছে আবেদন জানান, রায়ের প্রতিলিপি আসেনি। ফলে আজ, শুক্রবার আত্মসমর্পণের প্রক্রিয়া সম্পূর্ণ করা হোক। কিন্তু বিচারক সে আর্জি খারিজ করে তাঁদের অপেক্ষা করতে বলেন। তিনি স্পষ্টই বলেন, ‘‘আমাদের কারওরই তো কোনও তাড়া নেই! আশা করি আপনাদেরও তাড়া নেই। আগামী দু’তিন দিন কোর্ট বন্ধ থাকবে। তাই অপেক্ষা করতে কোনও অসুবিধা নেই!’’
আবার অপেক্ষাপর্ব শুরু হয়! সওয়া ৭টা নাগাদ আবার মদনের আইনজীবীরা বিচারকের কাছে গিয়ে শুক্রবার আত্মসমর্পণ প্রক্রিয়া সম্পূর্ণ করার আর্জি জানান। কিন্তু ফের বিচারক তাঁদের আর্জি খারিজ করে দেন। ধারাবাহিকভাবে এই প্রক্রিয়া চলতেই থাকে। তবে ততক্ষণে স্পষ্ট হয়ে গিয়েছে যে, বিচারক এদিনই ফয়সালা করতে চাইছেন। শেষপর্যন্ত রাত সাড়ে ১১টার কিছু আগে রায়ের প্রতিলিপি পৌঁছয় আলিপুর আদালতে।
রাত পৌনে ১২টা নাগাদ বিচারক মদনকে হেফাজতে নেওয়ার রায় দেন।
মদনের বাড়ির সামনে তখনও জ্বলজ্বল করছে তিনি জামিন পেয়ে ফেরার পর লাগানো হোর্ডিংটা— ‘দাদা আবার ভবানীপুরে’!